| Šilutės geležinkelio stoties pėsčiųjų tiltas |
| --- |
|  |
| Istorinis tiltas, stovėjęs Šilutės stotyje |
| 

Šilutės geležinkelio stoties pėsčiųjų tiltasŠilutės geležinkelio stoties pėsčiųjų tiltas

55°20′51″š. pl. 21°29′02″r. ilg.﻿ / ﻿55.347374°š. pl. 21.483914°r. ilg.﻿ / 55.347374; 21.483914﻿ (Šilutės geležinkelio stoties pėsčiųjų tiltas) |
|  |
| **Vieta** | Šilutė, Geležinkelio g. 4 |
| **Kerta** | Geležinkelį |
| **Pastatytas** | XIX a. pab. – XX a. pr. |
| **Konstrukcija** | Santvarinis tiltas |

**Šilutės geležinkelio stoties pėsčiųjų tiltas** – buvęs pėsčiųjų tiltas, stovėjęs Šilutės geležinkelio stotyje, šalia keleivių stoties pastato. Tiltas pastatytas vokiečių iniciatyva XIX a. pabaigos – XX a. pradžios laikotarpyje. XX a. 3-4 dešimtmečiuose buvo išmontuotas ir perkeltas į Klaipėdos geležinkelio stotį. Iki 2009 m. Klaipėdoje tarnavo tiltu pėstiesiems, kol nebuvo pastatytas naujas patogesnis statinys.

2008 m. prieš išardymą, metalinis tiltas buvo įrašytas į Kultūros vertybių registrą. Klaipėdos stotyje pastačius naują geležinkelio pėsčiųjų tiltą, senosios nugriautos konstrukcijos buvo sandėliuojamos stoties teritorijoje Priestočio gatvėje: trys kniedyto metalo santvarinės atramos, kniedytas santvarinis rėmas (pagrindinė konstrukcija), laiptų maršai su metalinėmis laiptasijomis, metaliniai turėklai.

Istorija
--------

Naujojo Klaipėdos tilto statybų techniniame projekte buvo numatyta senąjį, šilutiškį tiltą supjaustyti į metalo laužą kaip nebetinkamą tolesniam naudojimui. Senasis tiltas per geležinkelį buvo išardytas 2009 m. rugpjūčio mėn.

Statinio konstrukcijos negalėjo būti sunaikintos, kaip planavo AB „Lietuvos geležinkeliai". 2008 m. spalio mėn. Kultūros paveldo departamentas senąjį statinį paskelbė nekilnojamąja kultūros vertybe: jis pakankamai vertingas, padarytas iš metalo, sumontuotas senuoju, kniedijimo būdu. Prieš pat tilto paskelbimą vertybe Šilutės rajono savivaldybės taryba paskelbė norą susigrąžinti vertingą pėsčiųjų tiltą. Tebuvo diskutuojama, kur jį pritaikyti Šilutėje: ar statyti senojoje jo vietoje stotyje, ar per Šyšos upę, kur galėtų sujungti baigiamą statyti naująjį uostą su kitu upės krantu. Po eilinių rinkimų pasikeitus Šilutės valdžiai, buvusio entuziazmo nebeliko. Tačiau geležinkelininkai jį privalėjo išsaugoti kaip vertybę.

Pasipiktinę valdžios nenoru susigrąžinti istorinę vertybę, šilutiškiai surinko 500 gyventojų parašų dėl tilto grąžinimo į jo istorinę vietą. 2012 m. gruodžio mėn. pabaigoje, tarpininkaujant Šilutės verslininkui Albinui Knapkiui, „Lietuvos geležinkelių" bendrovė Šilutės rajono savivaldybei raštu pateikė siūlymą įmonės lėšomis ne tik nugabenti tilto konstrukcijas į Šilutę, bet ir sumontuoti jį numatytoje vietoje. Geležinkelininkai tuomet iškėlė sąlygą, jog Savivaldybė turi parengti tilto pastatymo projektą.

Senasis tiltas Klaipėdoje išardytas kaip nebeatitikęs reikalavimų, nebesaugus. Apie jo restauraciją nebuvo nė galvota, nes pastatytas naujas stoties tiltas. Tilto savininkas – „Lietuvos geležinkeliai" – jo nebegalėjo supjaustyti į metalo laužą kaip buvo planavę. Geležinkelininkams toliau saugoti tiltą tapo sudėtinga: jis ir kliuvo, ir rūdijo atvirame lauke. Šilutė nesutiko šį objektą perimti į savo balansą – neva jis stovėtų „Lietuvos geležinkeliams" priklausančioje teritorijoje, t. y. Šilutės geležinkelio stotyje. 2013 m. Šilutėje tebevyko svarstymai ir derybos dėl istorinės vertybės parsigabenimo, dalyvaujant klaipėdiškių atstovams. Viską lėmė, kas mokės pinigus, reikalingus šio tilto atvežimu ir pastatymui. Tilto grąžinimo istorijoje toliau kalbų nenueita.

2018 m. duomenimis, istorinis Šilutės tiltas buvo toliau saugomas Klaipėdoje, stoties atviroje aikštelėje.

Pastabos
--------

1. ↑  Kai kuriuose šaltiniuose minimas tilto perkėlimas į Klaipėdos stotį po karo, 1954 m.

Šaltiniai
---------

1. 1 2 3  Metalinis pėsčiųjų tiltas per geležinkelį. Buvusio metalinio pėsčiųjų tilto per geležinkelį vieta Archyvuota kopija 2023-12-05 iš Wayback Machine projekto. *krastogidas.lt*
2. 1 2 3  „Klaipėdos geležinkelio stoties pėsčiųjų tiltas (demontuotas)". Lietuvos Respublikos kultūros vertybių registras.
3. 1 2 3  Tilto per geležinkelį istorijoje – ir rekordai, ir teismai (2) *atviraklaipeda.lt* 2020-12-28
4. ↑  Klaipėdos tiltas keliaus į Šilutę *statybajums.lt* 2008-10-23
5. ↑  Trumpai: Šilutei istorinio tilto nebereikia *silutesetazinios.lt* 2012-10-17
6. 1 2  Istorinis tiltas ir toliau kabo tarp dangaus ir žemės *silutesnaujienos.lt* 2013-04-01
7. ↑  Istorinis pėsčiųjų tiltas: būti ar nebūti jam Šilutėje? *ve.lt*2013-01-24
8. ↑  Istorinis tiltas – niekam nebereikalingas *lrt.lt* 2012-11-03
9. ↑  Senojo geležinkelio tilto grąžinimo istorijoje toliau kalbų nenueita *silutesnaujienos.lt* 2013-06-13